(1903) Schoone mueren sijn om desen boomgaert gemaeckt , van goude ende van lasuere , ende men vindt geen vruchten soo goet , oft men vinter beter alle het jaer deur in desen boomgaert .Daer wast gingevaer , kaneel , gariofelsnagelen , muscatenbloemen , ende het isser seer genuchelijck van soeten reucke , ghesanghe ende aller lieflijcker bloemen , dat een mensche hem dunckt te wesen in d ' aertsche paradijs .Int midden vanden boomgaert staet een fonteyne , daer boven eenen boom altoos ghebloeyt , daer de bloemen op staen van veelderley vruchten ende alsoo geringhe als een bloem valt , oft daer af gepluckt wort , so geringhe5 ) isser weder een andere aen gewassen .